President Yoweri Kaguta Museveni agambye nti enteekateeka y’amawanga ga Bulaaya okutandika okukendeeza okukozesa amafuta mu bidduka ssako n’olutalo lwa Russia ne Ukriane nti zezimu ku nsonga eziviriddeko ebbeeyi y’amafuta okulinnya mu nsi yonna.
President Museveni abadde ayogerako eri eggwanga ku bikwata ku byenfuna by’eggwanga n’engeri government jegenda okuyambamu banaUganda, okuvvuunuka embeera y’ebyenfuna eyekanamye ensangi zino.
President Museven alabudde bannaUganda okwesiba bbiri nti kubanga ebbeeyi y’amafuta siyakukka kati, nti olutalo lwa Ukraine nebwerunaaaba luwedde oba wadde nga Uganda enaaba etandise okusima amafuta gaayo.
Amagezi gawadde bannauganda gakugoberera enkola y’amawanga ga Bulaaya, okutandika okuvuga emmotoka ezikozesa amasanyalaze.
Mu kiwendo kye kimu, President Museveni ayongedde okukikaatiriza nti government ye tesobola kugyawo misolo ku bbeeyi y’ebintu, kubanga kyabulabe eri ebyenfuna by’eggwanga.
Ayongedde okukubiriza banna Uganda okukendeeza ensasaanya nga bakekkereza ensimbi okuyita mu mbeera eno.
Ate ku bikwata ku kulwanyisa ensasaana y’ekirwadde kya COVID19, President Museveni alagidde ssaabaminista Robinah Nabbanja okukola enteekateeka, ba Minister batalaage eggwanga okukunga abantu okwegemesa ekirwadde kino, nga bwe gwali ku kulondoola enteekateeka ya Parish Development Model
Mu mbeera yemu President Museveni era alagidde Minister w’eby’obulamu Dr Jane Ruth Acheng okwanguya okukola entekateeka ez’okugema abaana abato,okwetangira ekirwadde kya COVID19
Pulezidenti Museveni agambye nti yasimattuka okukwatibwa Covid 19 luno jjuuzi lwabadde mu lutuula lwaCHOGM olwali e Kigali mu Rwanda.
Agambye nti yatuula n’omuntu nga bombi tebambadde bukookolo, gweyatuula naye bamuzuula oluvannyuma nga yalina Covid 19.
Presidenti Museveni agambye nti olwakomawo kuno neyekwekamu okumala ennaku nga ttaano, baagenda okumukebera nga tamulina nalowooza nti kyava ku kuba nti yali yegemesa emirundi gyonna.
Akubirizza bannauganda okujumbira okwegemesa Covid 19, wamu n’abaana babwe.
Enkyukakyuka y’embeera y’obudde nayo tagibuusizza maaso, naawa eky’okulabirako eky’omuliro gwa Nakibengeya n’ebbugumu erimaamidde amawanga ga Bulaaya, nasaba bannansi okukuuma obutonde bw’ensi, n’abantu obutaddamu kwesenza mu ntobazi.
Gen Yoweri Kaguta Museveni mu ngeri yeemu alabudde abamenyi b’amateeka abenyigidde mu bikolwa eby’okutta abantu ensangi zino, okukimanya nti bagenda kukolwaako
Anokoddeyo ettemu eryakoleddwa ku kansala wa KCCA munnaNRM Kakooza James era abadde ssentebe wa LC 3 owe Kamwokya, n’omuyizi wa UCU Bewotte Betuungura eyafiiridde ku Makerere University mu kakuyege w’okunoonya akalulu k’abakulembeze b’abayizi.
President Museven alabudde bonna abali emabega w’ettemu ery’engeri zonna, okukimanya nti ebitongole by’eby’okwerinda birina obusoboozi okubakima yonna gyebali.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn